CELEX: 32013R0796
Language: el
Date: 2013-08-21 00:00:00
Title: Εκτελεστικός κανονισμός (ΕΕ) αριθ. 796/2013 της Επιτροπής, της 21ης Αυγούστου 2013 , σχετικά με την άρνηση χορήγησης έγκρισης της ουσίας 3-acetyl-2,5-dimethylthiophene ως πρόσθετης ύλης ζωοτροφών  Κείμενο που παρουσιάζει ενδιαφέρον για τον ΕΟΧ

22.8.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 224/4
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 796/2013 ΤΗΣ ΕΠΙΤΡΟΠΉΣ
   της 21ης Αυγούστου 2013
   σχετικά με την άρνηση χορήγησης έγκρισης της ουσίας 3-acetyl-2,5-dimethylthiophene ως πρόσθετης ύλης ζωοτροφών
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1831/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, για τις πρόσθετες ύλες που χρησιμοποιούνται στη διατροφή των ζώων (1), και ιδίως το άρθρο 9 παράγραφος 2,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 1831/2003 προβλέπει τη χορήγηση άδειας για τη χρήση πρόσθετων υλών στη διατροφή των ζώων, καθώς και τους όρους και τις διαδικασίες για τη χορήγηση ή μη της άδειας αυτής. Το άρθρο 10 του εν λόγω κανονισμού προβλέπει την επαναξιολόγηση των πρόσθετων υλών που εγκρίθηκαν σύμφωνα με την οδηγία 70/524/ΕΟΚ του Συμβουλίου (2).
            
         
               (2)
            
            
               Η ουσία 3-acetyl-2,5-dimethylthiophene εγκρίθηκε χωρίς χρονικό περιορισμό σύμφωνα με την οδηγία 70/524/ΕΟΚ ως πρόσθετη ύλη ζωοτροφών για χρήση σε όλα τα ζωικά είδη, στο πλαίσιο της ομάδας «Αρτυματικές και διεγερτικά της όρεξης — όλα τα φυσικά προϊόντα και τα αντίστοιχα συνθετικά προϊόντα». Η εν λόγω ουσία καταχωρίστηκε στη συνέχεια στο μητρώο πρόσθετων υλών ζωοτροφών της Ευρωπαϊκής Ένωσης ως υφιστάμενο προϊόν, σύμφωνα με το άρθρο 10 παράγραφος 1 του κανονισμού (ΕΚ) αριθ. 1831/2003, με αριθμό CAS 2530-10-1 και αριθμό Flavis 15.024.
            
         
               (3)
            
            
               Σύμφωνα με το άρθρο 10 παράγραφος 2 του κανονισμού (ΕΚ) αριθ. 1831/2003 και σε συνδυασμό με το άρθρο 7 του εν λόγω κανονισμού, υποβλήθηκε αίτηση για την επαναξιολόγηση αυτής της ουσίας ως πρόσθετης ύλης ζωοτροφών για όλα τα ζωικά είδη, με το αίτημα η εν λόγω πρόσθετη ύλη να ταξινομηθεί στην κατηγορία των «αισθητικών πρόσθετων υλών» και στη λειτουργική ομάδα των «αρωματικών συνθετικών ουσιών». Η εν λόγω αίτηση συνοδευόταν από τα στοιχεία και τα έγγραφα που απαιτούνται βάσει του άρθρου 7 παράγραφος 3 του κανονισμού (ΕΚ) αριθ. 1831/2003.
            
         
               (4)
            
            
               Η ουσία 3-acetyl-2,5-dimethylthiophene συμπεριλήφθηκε επίσης στον κατάλογο των αρωματικών ουσιών στο μέρος Α του παραρτήματος I του κανονισμού (ΕΚ) αριθ. 1334/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για αρωματικές ύλες και ορισμένα συστατικά τροφίμων με αρωματικές ιδιότητες που χρησιμοποιούνται εντός και επί των τροφίμων και για την τροποποίηση του κανονισμού (ΕΟΚ) αριθ. 1601/91 του Συμβουλίου, του κανονισμού (ΕΚ) αριθ. 2232/96, του κανονισμού (ΕΚ) αριθ. 110/2008 και της οδηγίας 2000/13/ΕΚ (3), ως αρωματική ουσία στο στάδιο της αξιολόγησης και για την οποία έπρεπε να υποβληθούν συμπληρωματικά επιστημονικά δεδομένα. Αυτά τα στοιχεία υποβλήθηκαν.
            
         
               (5)
            
            
               Η Ευρωπαϊκή Αρχή για την Ασφάλεια των Τροφίμων («η Αρχή») κατέληξε, στη γνωμοδότησή της στις 15 Μαΐου 2013 (4) σχετικά με τη χρήση της εν λόγω ουσίας ως αρωματικής ύλης στα τρόφιμα, ότι η εν λόγω ουσία είναι μεταλλαξιογόνα in vitro και in vivo και κατέληξε στο συμπέρασμα ότι η χρήση της ως αρωματικής ύλης στα τρόφιμα δημιουργεί ανησυχία όσον αφορά την ασφάλεια.
            
         
               (6)
            
            
               Από την αξιολόγηση αυτή προκύπτει ότι είναι πολύ πιθανό η ουσία 3-acetyl-2,5-dimethylthiophene να είναι μεταλλαξιογόνα και για τα ζώα που καταναλώνουν ζωοτροφές οι οποίες περιέχουν την εν λόγω ουσία ως αισθητική πρόσθετη ύλη. Κατά συνέπεια, δεν έχει αποδειχθεί ότι η εν λόγω ουσία δεν έχει επιπτώσεις στην υγεία των ζώων όταν χρησιμοποιείται ως πρόσθετη ύλη στις ζωοτροφές σύμφωνα με τους προτεινόμενους όρους.
            
         
               (7)
            
            
               Δεν ικανοποιούνται, συνεπώς, οι όροι για τη χορήγηση άδειας, όπως προβλέπεται στο άρθρο 5 του κανονισμού (ΕΚ) αριθ. 1831/2003. Κατά συνέπεια, δεν πρέπει να χορηγηθεί έγκριση στην ουσία 3-acetyl-2,5-dimethylthiophene για χρήση της ως πρόσθετης ύλης ζωοτροφών.
            
         
               (8)
            
            
               Επειδή η περαιτέρω χρήση του 3-acetyl-2,5-dimethylthiophene ως πρόσθετης ύλης ζωοτροφών μπορεί να αποτελέσει κίνδυνο για την υγεία των ζώων, θα πρέπει να αποσυρθεί από την αγορά το ταχύτερο δυνατό.
            
         
               (9)
            
            
               Λαμβάνοντας υπόψη πρακτικούς λόγους, πρέπει να οριστεί μεταβατική περίοδος για την αντιμετώπιση της κατάστασης όσον αφορά τα υφιστάμενα αποθέματα ζωοτροφών που περιέχουν την αρτυματική ύλη 3-acetyl-2,5-dimethylthiophene και που υπάρχουν ήδη στην αγορά πριν από την έναρξη ισχύος του παρόντος κανονισμού.
            
         
               (10)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Η έγκριση της ουσίας 3-acetyl-2,5-dimethylthiophene ως πρόσθετης ύλης στη διατροφή των ζώων απορρίπτεται.
   Άρθρο 2
   Τα υφιστάμενα αποθέματα 3-acetyl-2,5-dimethylthiophene και τα προμείγματα που την περιέχουν αποσύρονται από την αγορά το ταχύτερο δυνατό και το αργότερο έως τις 11 Οκτωβρίου 2013. Οι σύνθετες ζωοτροφές που περιέχουν την ουσία 3-acetyl-2,5-dimethylthiophene και έχουν παραχθεί πριν από την ημερομηνία έναρξης ισχύος του παρόντος κανονισμού μπορούν να χρησιμοποιούνται έως ότου εξαντληθούν τα αποθέματα και το αργότερο έως τις 11 Οκτωβρίου 2013.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 21 Αυγούστου 2013.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 268 της 18.10.2003, σ. 29.
   
      (2)  ΕΕ L 270 της 14.12.1970, σ. 1.
   
      (3)  ΕΕ L 354 της 31.12.2008, σ. 34.
   
      (4)  ΕFSA Journal 2013· 11(5):3227.